
UTTALELSE
Norsk lastebilnæring må sikres like konkurransevilkår

Lastebiltransport er helt nødvendig for at et moderne samfunn skal kunne fungere. Vi har tusenvis av dyktige yrkesutøvere i denne næringen, som kjenner landet og veiene. Men konkurransen fra utenlandske utøvere blir stadig sterkere. Godstransport på vei i Norge sysselsetter mange titalls tusen mennesker. Derfor mener Norges Lastebileier-Forbund at det er helt avgjørende at vi har like konkurransevilkår.

På denne bakgrunn krever NLF at myndighetene tar de rette grep slik at våre medlemsbedrifter kan konkurrere med utenlandsk konkurranse på like vilkår. Det er en kjensgjerning at lastebiler fra de fleste land utenfor Norden ikke betaler bompenger. Bare dette gir utenlandske konkurrenter et økonomisk forsprang. Vi har også spesielle avgifter som våre nordiske naboer ikke har, og som gir disse lands utøvere et økonomisk forsprang i konkurransen om transportoppdragene. Vi krever ikke særfordeler eller subsidier, bare at vi kan få lov til å konkurrere med utenlandske transportbedrifter på like vilkår.

· Vi krever at alle utenlandskregistrerte nyttekjøretøyer med totalvekt over 3,5 tonn blir pålagt å sette inn AutoPASS-brikke ved innpassering i Norge snarest mulig, og senest i 2011.

· Vi krever at myndighetene endrer reglene for omregistreringsavgift for lastebiler og tilhengere. Det koster over kr. 50.000,- å omregistrere et nyere vogntog i Norge i dag, mens det i våre naboland koster under 1000 kroner

· Vi krever at myndighetene fjerner formueskatten på arbeidende kapital. Vi mener det er meningsløst at våre medlemsbedrifter skal betale formueskatt av lastebilene som er deres daglige arbeidsredskap.

· Vi krever bedre kontroll med utenlandske biler når de kjører inn i Norge. Det er i dag lov å ha med maksimalt 600 liter diesel når man passerer inn i landet, men vi vet at svært mange utenlandske vogntog har med seg mye mer. 1000 – 1200 liter er ikke uvanlig. Denne dieseloljen er billigere, ofte avgiftsfri, men svært ofte av dårligere kvalitet, med blant annet høyere svovelinnhold, med til dels mye mer forurensning som resultat.

· Vi krever også bedre kontroll med kabotasjekjøring, det vil si innenlands transport med utenlandske biler. Det er strenge regler i Europa for kabotasjekjøring, og vi må forlange at myndighetene kontrollerer at disse reglene, som gjelder i hele EU, blir fulgt også i Norge.

· Vi krever at Finansdepartementet tar tak i problemstillingen knyttet til muligheter for momsunndragelse fra utenlandske transportørers side.

Hvis Norge skal kunne opprettholde nasjonal lastebiltransport, og med det titusenvis av arbeidsplasser, svært mange av dem i distrikts-Norge, er det av vesentlig betydning at vi har rammevilkår som gjør det mulig. Det er ikke mulig å betjene hele Norge med transporttjenester hvis vi må starte hver eneste transport med handikap.

